Document ID: 32014R0347

KOMISIJOS ĮGYVENDINIMO REGLAMENTAS (ES) Nr. 347/2014
2014 m. balandžio 4 d.
kuriuo iš dalies keičiamos Reglamento (EB) Nr. 606/2009 nuostatos dėl didžiausio bendro sieros dioksido kiekio padidinimo, jei tai būtina dėl klimato sąlygų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 91 straipsnio c punktą,
kadangi:
(1)
Komisijos reglamente (EB) Nr. 606/2009 (2) nustatytas didžiausias leistinas bendras sieros dioksido kiekis vyne. To reglamento I B priedo A dalies 4 punkte numatyta, kad Komisija gali nuspręsti, kad tam tikros valstybės narės gali leisti pagal šį punktą leidžiamą bendrą didžiausią mažiau kaip 300 mg/l sieros dioksido kiekį padidinti ne daugiau kaip 50 mg/l, jei tai būtina dėl klimato sąlygų;
(2)
2014 m. sausio 15 d. Vokietijos kompetentingos institucijos atsiuntė oficialų prašymą leisti nustatytų ribų vynuogių auginimo vietovėje, kuriai taikoma saugoma kilmės vietos nuoroda „Mosel“ ir saugomos geografinės nuorodos „Landwein der Mosel“, „Landwein der Ruwer“, „Landwein der Saar“ ir „Saarländischer Landwein“, 2013 m. užaugintų vynuogių vyno bendrą didžiausią leidžiamą mažiau kaip 300 mg/l sieros dioksido kiekį padidinti ne daugiau kaip 50 mg/l;
(3)
Vokietijos kompetentingų institucijų pateiktoje techninėje pažymoje paaiškinama, kad 2013 m. klimato sąlygos paveikė minėtose vietovėse nuimto vynuogių derliaus sanitarinę kokybę. Būtent, kadangi derlius nuimtas vėlai, dalis vynuogių buvo supuvusios, todėl fermentacijos metu susidarė didesni piruvato, acetaldehido ir α-ketoglutaro rūgšties kiekiai. Šios medžiagos, jungdamosi su sieros dioksidu, sumažina jo konservuojamąjį poveikį. Todėl bendras sieros dioksido kiekis, būtinas tinkamai fermentacijai ir tinkamam išsilaikymui užtikrinti, iš šių vynuogių pagamintame vyne yra didesnis. Dėl šios priežasties Reglamento (EB) Nr. 606/2009 I B priedo A skirsnio 4 dalyje nurodytas laikinas leidimas yra vienintelė išeitis norint iš šių nepalankiomis oro sąlygomis užaugintų vynuogių pagaminti rinkai tinkamą vyną;
(4)
todėl Reglamentas (EB) Nr. 606/2009 turėtų būti atitinkamai iš dalies pakeistas;
(5)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 606/2009 I B priedo 1 priedėlis pakeičiamas šio reglamento priedo tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 4 d.

Labels: 1
17
20
6
18